ઉલટ પક્ષે, હાલ પ્રસાર ભારતી પબ્લીક બ્રોડકાસ્ટર્સ તરીકેનો ડોળ કરી રહી છે, પણ ખરેખર તો પહેલાંની જેમ જ દૂરદર્શન અને ઓલ ઈન્ડિયા રેડિયો મિનિસ્ટ્રિ ઓફ બ્રોડકાસ્ટિંગ દ્વારા જ સંચાલિત છે. પ્રસાર ભારતીને એકેય રીતે સ્વતંત્ર કહી ન શકાય. સત્તાધારી પક્ષની વિચારધારા સાથે જોડાયેલા હોય તેનું આ બોર્ડ બનેલું હોય છે, વર્તમાન બોર્ડ કે તેના અધ્યક્ષ તેમાં અપવાદરુપે નથી. બોર્ડ અને સરકાર વચ્ચે વૈચારિક મતભેદ ક્યારેય હોતા નથી, સત્તાની સાઠમારી જ ક્યારેક મતભેદનું કારણ બને છે. તેથી પ્રસાર ભારતીની હાલની આવૃત્તિને અગાઉ જેવી જ ‘’સરકારી પ્રસારણ એજન્સી’’ કહેવામાં જરાય ખોટું નથી.